Ettepanek: NÕUKOGU OTSUS millega määratakse kindlaks Euroopa Liidu nimel Maailma Kaubandusorganisatsioonis (WTO) võetav seisukoht seoses taotlusega Maailma Kaubandusorganisatsiooni eeskirjades erandi tegemiseks Euroopa Liidu poolt Pakistanile antavate täiendavate ühepoolsete kaubandussoodustuste puhul /* COM/2012/024 final - 2012/0008 (NLE) */





SELETUSKIRI 1. ETTEPANEKU EESMÄRK Käesoleva ettepaneku eesmärk on määrata kindlaks Euroopa Liidu võetav seisukoht Maailma Kaubandusorganisatsiooni peanõukogus seoses taotlusega Maailma Kaubandusorganisatsiooni eeskirjades erandi tegemiseks Euroopa Liidu poolt Pakistanile antavate täiendavate ühepoolsete kaubandussoodustuste puhul ja seega lubada ELil toetada konsensust kõnealuse erandi taotluse heakskiitmise kohta. 14. oktoobril 2010 võttis komisjon vastu ettepaneku Euroopa Parlamendi ja nõukogu määruse kohta, millega kehtestatakse erakorralised ühepoolsed kaubandussoodustused Pakistanile, vastates sellega Euroopa Ülemkogu 16. septembri 2010. aasta üleskutsele pärast ennekuulmatuid ja laastavaid üleujutusi Pakistanis. Parlamendis ja nõukogus jätkuvad peatselt kõnealuse ettepanekuga seotud arutelud. Selleks, et ELil oleks võimalik jätkata eeliskohtlemist Pakistanist pärineva impordi suhtes, ilma et see kohustaks teda laiendama sama eeliskohtlemist teiste Maailma Kaubandusorganisatsiooni liikmete sarnastele toodetele, peab Maailma Kaubandusorganisatsioon tegema erandi, peatades ajutiselt teatavad Maailma Kaubandusorganisatsiooni kohustused, mis muidu kuuluksid kohaldamisele. 18. novembril 2010 esitas EL Maailma Kaubandusorganisatsioonile taotluse teha vajalikus ulatuses erand 1994. aasta Üldise Tolli- ja Kaubanduskokkuleppe (GATT) artikli I lõikest 1 (dokumendis G/C/W/640) ja 26. oktoobril 2011 läbi vaadatud eranditaotluse (dokumendis G/C/W/640.Rev1). Kuna mõnede Maailma Kaubandusorganisatsiooni liikmetega peetakse veel kahepoolseid arutelusid kõnealuse eranditaotluse üle, esitatakse peagi teine läbi vaadatud eranditaotlus. 2. ETTEPANEKU ÕIGUSLIK ALUS Euroopa Liidu toimimise lepingu artikli 218 lõikega 9 on ette nähtud, et nõukogu võtab komisjoni või liidu välisasjade ja julgeolekupoliitika kõrge esindaja ettepaneku põhjal vastu otsuse, millega määratakse kindlaks rahvusvahelise lepingu alusel loodud organis liidu nimel võetavad seisukohad, kui asjaomasel organil tuleb vastu võtta õigusliku toimega otsus. Kõnealust sätet kohaldatakse erandi tegemise suhtes Euroopa Liidu poolt Pakistanile antavate täiendavate ühepoolsete kaubandussoodustuste puhul, kuna otsuse võtab vastu rahvusvahelise lepingu alusel loodud organ (WTO peanõukogu või ministrite konverents) ning leping mõjutab ELi õigusi ja kohustusi. 2012/0008 (NLE) Ettepanek: NÕUKOGU OTSUS millega määratakse kindlaks Euroopa Liidu nimel Maailma Kaubandusorganisatsioonis (WTO) võetav seisukoht seoses taotlusega Maailma Kaubandusorganisatsiooni eeskirjades erandi tegemiseks Euroopa Liidu poolt Pakistanile antavate täiendavate ühepoolsete kaubandussoodustuste puhul EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1) Euroopa Liit tegeleb praegu Euroopa Liidu poolt Pakistanile antavaid täiendavaid ühepoolseid kaubandussoodustusi käsitlevate õigusaktide vastuvõtmisega. Kuna 1994. aasta Üldise Tolli- ja Kaubanduskokkuleppe (GATT 1994) artikli I lõike 1 ja GATT 1994 XIII artikli kohaselt puudub vajalikus ulatuses erand Euroopa Liidu kohustustest, peab täiendavate ühepoolsete kaubandussoodustustega pakutud kohtlemist laiendama kõikidele teistele Maailma Kaubandusorganisatsiooni liikmetele. Seetõttu on asjakohane taotleda vajalikus ulatuses erandit 1994. aasta Üldise Tolli- ja Kaubanduskokkuleppe (GATT 1994) artikli I lõikest 1 ja GATT 1994 XIII artiklist vastavalt Marrakeši lepingu, millega loodi Maailma Kaubandusorganisatsioon, IX artikli lõikele 3. (2) Euroopa Liit esitas algselt vastava taotluse 18. novembril 2010, mis vaadati seejärel läbi 26. oktoobril 2011, ja WTO peanõukogul tuleb kõnealust taotlust arutada. (3) Seetõttu on asjakohane töötada kõnealuse taotluse suhtes välja seisukoht, mis Euroopa Liidul tuleb võtta Maailma Kaubandusorganisatsiooni peanõukogus, ON VASTU VÕTNUD KÄESOLEVA OTSUSE: Artikkel 1 Euroopa Liidu võetav seisukoht Maailma Kaubandusorganisatsiooni peanõukogus on kiita heaks Maailma Kaubandusorganisatsiooni eeskirjades erandi tegemine Euroopa Liidu poolt Pakistanile antavate täiendavate ühepoolsete kaubandussoodustuste puhul. Kõnealuse seisukoha esitab komisjon. Artikkel 2 Käesolev otsus jõustub selle vastuvõtmise päeval. Brüsselis, 30.1.2012 Nõukogu nimel eesistuja